**NUOSTATAI**

**Vietinės rinkliavos už leidimo atlikti kasinėjimo darbus Kauno rajono savivaldybės viešojo naudojimo teritorijoje (vietinės reikšmės keliuose, gatvėse, pėsčiųjų ir dviračių takuose, aikštėse, skveruose, kiemuose ir žaliuosiuose plotuose), atitverti ją ar jos dalį arba apriboti eismą joje išdavimą nuostatai**

**I. BENDROSIOS NUOSTATOS**

1. Vietinės rinkliavos už leidimo atlikti kasinėjimo darbus Kauno rajono savivaldybės viešojo naudojimo teritorijoje (vietinės reikšmės keliuose, gatvėse, pėsčiųjų ir dviračių takuose, aikštėse, skveruose, kiemuose ir žaliuose plotuose), atitverti ją ar jos dalį arba apriboti eismą joje išdavimą (toliau – rinkliava) nuostatai reglamentuoja rinkliavos rinkimo tvarką, jos dydžius, lengvatas rinkliavos mokėtojams, rinkliavos rinkimo kontrolę ir atsakomybę.
2. Rinkliavos nuostatus tvirtina, juos keičia ir papildo Kauno rajono savivaldybės taryba.
3. Rinkliava galioja tik Kauno rajono savivaldybės teritorijoje ir įskaitoma į Kauno rajono savivaldybės biudžetą.
4. Leidimus atitverti viešojo naudojimo teritoriją ar jos dalį arba apriboti eismą joje ir atlikti žemės kasimo darbus išduoda Kauno rajono savivaldybės administracijos seniūnai.

**II. RINKLIAVOS MOKĖTOJAI**

5. Rinkliavą moka fiziniai ir juridiniai asmenys, kiti asmenys, neturintys juridinio asmens teisių, norintys atlikti kasinėjimo darbus Kauno rajono savivaldybės viešojo naudojimo teritorijoje (vietinės reikšmės keliuose, gatvėse, pėsčiųjų ir dviračių takuose, aikštėse, skveruose, kiemuose ir žaliuosiuose plotuose), atitverti ją ar jos dalį arba apriboti eismą joje (toliau – rinkliavos mokėtojai).
6. Rinkliava imama, kai:
6.1. kasinėjama Kauno rajono savivaldybės viešojo naudojimo teritorijoje esančių vietinės reikšmės kelių, gatvių, pėsčiųjų ir dviračių takų, aikščių, skverų, kiemų ir žaliųjų plotų danga;
6.2. dėl statybos darbų atitveriama Kauno rajono savivaldybės viešojo naudojimo teritorija, uždraudžiamas arba apribojamas transporto ir pėsčiųjų eismas joje.
7. Rinkliava neimama, kai:
7.1. rekonstruojami vietinės reikšmės keliai, gatvės, pėsčiųjų ir dviračių takai, aikštės, skverai, kiemai ir žalieji plotai kartu su juose esančiais inžineriniais tinklais;
7.2. rekonstruojami arba remontuojami inžineriniai tinklai ir vietinės reikšmės kelių, gatvių, pėsčiųjų ir dviračių takų, aikščių, skverų ir kiemų danga numatoma iš dalies kapitališkai remontuoti;
7.3. inžinerinių tinklų rekonstrukcijos sąmatoje numatyta išilgai klojamo tinklo atnaujinti vietinės reikšmės kelių, gatvių, pėsčiųjų ir dviračių takų, aikščių, skverų ir kiemų dangą visu pločiu;
7.4. vietinės reikšmės keliuose ir gatvėse, neturinčiose asfalto dangos, nutiesus inžinerinius tinklus įrengiama žvyro danga;
7.5. likviduojamos avarijos ir vietinės reikšmės kelių, gatvių, pėsčiųjų ir dviračių takų, aikščių, skverų ir kiemų dangos atnaujinamos per 5 paras po avarijos likvidavimo, išskyrus atvejus, kai yra nepalankios oro sąlygos;
7.6. darbų užsakovas yra valstybė, Kauno rajono savivaldybė ir jos biudžetinės įstaigos, labdaros organizacijos, religinės bendrijos ir įmonių, kurių steigėja ir dalininkė yra Kauno rajono savivaldybė.

**III. RINKLIAVOS DYDŽIAI**

8. Rinkliavos dydžius nustato Kauno  rajono savivaldybės taryba.
9. Rinkliava renkama tik nacionaline valiuta (litais be centų).
10. Nustatomi šie rinkliavos dydžiai, kai:
10.1. atliekami kasinėjimo darbai Kauno rajono savivaldybės viešojo naudojimo teritorijoje – pagal 1 priedą;
10.2. atitveriama Kauno rajono savivaldybės viešojo naudojimo teritorija ar jos dalis arba apribojamas eismas joje – pagal 2 priedą.
11. Rinkliavos dydžiams, nurodytiems 1 priede, taikomas koeficientas 1,5, kai atliekami kasinėjimo darbai Kauno rajono miestuose (Garliava, Vilkija, Ežerėlis).
12. Rinkliavos dydžiams, nurodytiems 1 ir 2 prieduose, už kiekvieną uždelstą dieną, viršijančią leidime nustatytą terminą, taikomas koeficientas 1,2.
13. Fiziniai asmenys moka 10 procentų 1 ir 2 prieduose nurodyto rinkliavos dydžio, neįgalieji ir socialiai remtini asmenys – 1 procentą šio dydžio.

**IV. RINKLIAVOS MOKĖJIMO TVARKA**

14. Nustatyto dydžio rinkliavą (pagal darbų rūšį, vietą ir trukmę) rinkliavos mokėtojai sumoka į Valstybinės mokesčių inspekcijos prie Lietuvos Respublikos finansų ministerijos surenkamąją sąskaitą (tam tikslui atidarytą). Informaciją apie sąskaitos numerį ir įmokos kodą pateikia seniūnija.
15. Rinkliavos sumokėjimą patvirtina mokėjimo dokumentas su banko žyma.
16. Rinkliavos mokėtojui sumokėjus nustatyto dydžio vienkartinę rinkliavą seniūnas per 2 darbo dienas išduoda leidimą atlikti kasinėjimo darbus (3 priedas) Kauno rajono savivaldybės viešojo naudojimo teritorijoje, leidimą atitverti viešojo naudojimo teritoriją ar jos dalį arba apriboti eismą joje (4 priedas). Norint atitverti ją ar jos dalį arba apriboti eismą joje rinkliavos mokėtojas pateikia suderintą transporto eismo schemą su Kauno apskrities VPK Kauno rajono policija.

**V. RINKLIAVOS GRĄŽINIMAS**

17. Sumokėta rinkliava arba jos dalis grąžinama, jei:
17.1. sumokėta daugiau, negu Kauno rajono savivaldybės tarybos nustatytas rinkliavos dydis;
17.2 neišduodamas leidimas;
17.3. dėl priimtų kitų teisės aktų pasikeitimo rinkliavos mokėtojas nebegali pasinaudoti išduoto leidimo suteiktomis teisėmis.
18. Sumokėtą rinkliavą arba jos dalį grąžina Kauno apskrities valstybinė mokesčių inspekcija, jeigu prašymas dėl jos grąžinimo pateiktas per Lietuvos Respublikos mokesčių administravimo įstatyme nustatytą terminą.

**VI. RINKLIAVOS RINKIMO KONTROLĖ**

19. Rinkliavos rinkimą kontroliuoja Kauno apskrities valstybinė mokesčių inspekcija, Valstybės kontrolė, SBĮ Kauno rajono savivaldybės Kontrolės ir audito tarnyba ir Kauno rajono savivaldybės administracijos seniūnai. Laikoma, kad kasinėjimo darbai baigti, kai visiškai atnaujinama danga pagal normatyvinių statybos dokumentų reikalavimus ir rinkliavos mokėtojas pasirašo su seniūnu (kuris išdavė leidimą) aktą dėl darbų užbaigimo. Kelio dangos atnaujinimo kokybei įvertinti rinkliavos mokėtojas per 14 darbo dienų pateikia patvirtinančią pažymą (bandymo protokolą). Pažyma turi būti patvirtinta akredituotos laboratorijos.
20. Seniūnai iki kitų, ateinančių metų sausio 15 d. pateikia Statybos ir komunalinio ūkio skyriui ataskaitą apie praėjusiais metais seniūnijos teritorijoje išduotų kasinėjimo darbų leidimų skaičių ir sumokėtų lėšų sumą.

**VII. ATSAKOMYBĖ**

21. Rinkliavos mokėtojai atsako už laiku ir tinkamą teritorijos sutvarkymą baigus darbus pagal leidime nurodytus terminus. Jei per metus po dangos įrengimo dėl nekokybiškai sutankinto grunto danga nusėda arba ištrupa asfaltbetonis, kasinėjimo darbus atlikusios organizacijos privalo ją vėl įrengti.
22. Asmenys, pažeidę Lietuvos Respublikos rinkliavų įstatymą, su juo susijusius kitus teisės aktus ir šiuos nuostatus, atsako Lietuvos Respublikos įstatymų nustatyta tvarka.